U วิ่งต่อ 5% หลังขายอาคาร Underwood Street รับเงิน 356 ลบ. หนุนฐานเงินทุนแกร่ง
U บวก 3 วันติด! วิ่งต่อ 5% หลังขายอาคาร Underwood Street รับเงินกว่า 300 ลบ. หนุนฐานเงินทุนแกร่ง
U บวก 3 วันติด! วิ่งต่อ 5% หลังขายอาคาร Underwood Street รับเงินกว่า 300 ลบ. หนุนฐานเงินทุนแกร่ง
11 มิ.ย. 2564

ผู้สื่อข่าวรายงานว่า ราคาหุ้น บริษัท ยู ซิตี้ จำกัด (มหาชน) หรือ U ล่าสุด ณ เวลา 11.35 น.อยู่ที่ 1.12 บาท บวก 0.06 บาท หรือ 5.66% สูงสุดที่ 1.16 บาท ต่ำสุดที่ 1.10 บาท ด้วยมูลค่าซื้อขาย 554.66 ล้านบาท

ทั้งนี้ ราคาหุ้น U ปรับตัวขึ้น 3 วันติด นับตั้งแต่ราคาหุ้นอยู่ที่ระดับ 0.96บาท เมื่อวันที่ 8 มิ.ย.2564 หลังนางสาวสรญา เสฐียรโกเศศ รักษาการประธานเจ้าหน้าที่บริหาร บริษัท ยู ซิตี้ จำกัด (มหาชน) หรือ U เปิดเผยว่า บริษัทประสบความสำเร็จในการขายอาคารสำนักงาน “Underwood Street” ในเมืองลอนดอน ประเทศอังกฤษ ซึ่งเป็นส่วนหนึ่งของแผนการเสริมสร้างความแข็งแกร่งของฐานะการเงินของบริษัทที่ได้รับอนุมัติจากผู้ถือหุ้นเมื่อวันที่ 31 มีนาคม 2564
สำหรับการจำหน่ายอาคาร “Underwood Street” ในครั้งนี้ จะสร้างรายได้เพิ่มเติมกว่า 356.7 ล้านบาท ให้แก่บริษัทฯ นับเป็นการเสริมความแข็งแกร่งให้กับฐานะการเงิน และถือเป็นส่วนหนึ่งของแผนการจำหน่ายสินทรัพย์มูลค่ากว่า 4.4 พันล้านบาท
โดยปัจจุบัน ยู ซิตี้ มีฐานเงินทุนที่แข็งแกร่งขึ้นด้วยจำนวนหุ้นทั้งหมด 31.8 พันล้านหุ้น ประกอบด้วย หุ้นบุริมสิทธิ 26.2 พันล้านหุ้น และหุ้นสามัญจำนวน 5.6 พันล้านหุ้น โดยหุ้นบุริมสิทธิมีสิทธิได้รับเงินปันผลสูงสุด 1.1 บาทต่อหุ้นบุริมสิทธิ ก่อนที่ผู้ถือหุ้นสามัญจะได้รับเงินปันผล